**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ԿԱՊԱԿՑՈՒԹՅԱՄԲ**

ՇՆՈՐՀԱՎՈՐ ԱՄԱՆՈՐ ԵՎ ՍՈՒՐԲ ԾՆՈՒՆԴ

Թալին խոշորացված համայնքի հարգելի՛ բնակիչներ,

Սիրելի՛ հայրենակիցներ,

Շնորհավորում եմ բոլորիս Ամանորի և Սուրբ Ծննդյան տոների առթիվ:

Ահա, մոտենում է տարվա ամենաբարի ու հեքիաթային պահը՝ հին տարվա ավարտն ու Նոր տարվա սկիզբը: Այսօր, երբ մեր համայնքը զարդարված է Ամանորի տոնական լույսերով, իսկ մեր սրտերը լցված են հավատով ու սպասումով, ես ցանկանում եմ ձեզ դիմել ջերմությամբ ու սիրով՝ միասին ամփոփելու անցած տարին և ողջունելու գալիքը:

Ամանորը կախարդական պահ է՝ մեզ հիշեցնելու, որ ամեն ավարտ նոր սկիզբ ունի: Թող անցնող տարին թողնի միայն տաք հիշողություններ և մեզ սովորեցնի նոր դասեր, իսկ 2025-ը լինի լի սիրով, ներդաշնակությամբ և հաջողությամբ:

Սիրելի ՛ թալինցիներ, անցնող այս տարին մեզ համար եղավ ձեռքբերումների, նոր հաջողությունների և զարգացման տարի: 2024-ում մենք մեր ամենօրյա աշխատանքով ունեցանք բազմաթիվ բարեփոխումներ, եղանք միմյանց կողքին, արարեցինք ու այսօր հպարտությամբ և միասին դիմավորելու ենք Նոր տարին՝ լիահույս, որ եկող 2025-ը լինելու է ավելի լավը, իր հետ բերելով ավելի շատ եռանդ, սեր, ուժ և հաջողություններ։ Մենք բոլորս ունենք այն ուժը, որ աշխարհն ավելի լավը դարձնենք՝ մեր փոքր, բայց նշանակալի քայլերով:

Առանձնակի շնորհավորում եմ մեր պետության սահմաններին այժմ հպարտ կանգնած բոլոր քաջարի զինվորներին, թող Նոր տարին լինի խաղաղ ու անփորձանք ձեզ համար:

Սիրելի´ բնակիչներ, արդեն մեր համայնքի բնակիչներ դարձած` Թալին համայնքում ապրող ԼՂՀ տեղահանվածներ, 2025-ը խոստանում է լինել նոր գաղափարների իրականացման, մեր համայնքի զարգացման և վերելքի տարի: Թող գալիք տարին դառնա խաղաղության, բարօրության և զարգացման տարի՝ ինչպես ձեր ընտանիքների, այնպես էլ մեր համայնքի համար: Մաղթում եմ ձեզ առողջություն, սիրով լի օրեր և անկոտրում հավատ ապագայի հանդեպ: Թող ձեր օջախները լցվեն երջանկությամբ, իսկ սրտերը՝ նոր հույսերով ու երազանքներով:

Շնորհավոր Ամանոր և Սուրբ Ծնունդ

***Սիրով և լավագույն մաղթանքներով՝***

***Թալին համայնքի ղեկավար՝ Տավրոս Սափեյան***